Troels Schønfeldt er CEO for noget så usandsynligt som et dansk atomkraftværk startup. Han mener, at have løsningen på problemet med både sikkerheden, affaldet og omkostningerne ved at bygge atomkraftværker. Hans virksomhed Seaborg Technologies arbejder på at udvikle en såkaldt flydende salt reaktor (MSR), som også et andet dansk startup, Copenhagen Atomics, arbejder på. Teknologien er blevet hypet på internettet i årevis og baserer sig på teknologi udviklet af USAs militær i 60'erne. Seaborgs reaktor kan i teorien bygges både mindre og billigere end traditionelle atomkraftværker - og er samtidigt langt mere sikker. Og så kan den brænde affaldet fra andre atomkraftværker i samspil med grundstoffet thorium, der findes i overflod på Jorden. Blandt andet i Grønland.

- Forskellen på vores teknologi og de traditionelle værker er, at ligemeget hvad man forestiller sig går galt, kan den ikke eksplodere og nedsmelte, siger han.



Går noget galt med en MSR-reaktor, løber det flydende salt, som det radioaktive materiale er bundet i, bare ned i en tank og størkner. Der er ikke noget radioaktivt damp eller gas, der kan eksplodere.



Troels Schønfeldt mener, vi bør bygge atomkraft i Danmark - men tror ikke det kommer til at ske lige foreløbigt. I hvert fald ikke traditionelle værker.



- Ifølge FN's klimarapporter skal vi udskifte kul, gas og biomasse med atomkraft, hvis vi skal nå klimamålene, men personligt tror jeg ikke, vi kommer til at gøre det, siger han.



- Traditionelle atomkraftværker bliver let en investering på ti Storebæltsbroer på én gang. Økonomisk set, er det ikke en investering, vi bare lige kan lave. Og værkerne er så store, at de dårligt passer til et land som Danmark.



En anden fordel ved deres teknologi er, at den er ret let at skalere - i teorien.



- Vi kan lave et kraftværk i en skibscontainer, som leverer 100 Megawatt, så det fx svarer til, hvad en by som Roskilde bruger. Og så passer vi ind i markedet, og det begynder at give økonomisk mening at bygge det i Danmark.



Først skal de dog lige få teknologien til at virke. Og det kræver, at de bygger en.



Men i stedet for Danmark kigger Seaborg mod østen. Og de forventer, at deres første reaktor er klar til at blive tændt et sted i Sydøstasien om få år - præcist hvor, vil Troels Schønfeldt ikke ud med.



Kina har selv investeret over tre milliarder dollars i deres egen lignende prototype, som forventes at blive tændt allerede næste år.